**Приложение № 8**

**П Р О Т О К О Л**

**от обществено обсъждане на отчета за изпълнението на бюджета на Община Разград и сметките за средства от Европейския съюз към 31.12.2023 година**

Днес, 27.06.2024 г., от 17:30 ч. в кафе-аперитив „Зайо Байо“, Разград се проведе обществено обсъждане на отчета за изпълнението на бюджета на Община Разград и сметките за средства от Европейския съюз към 31.12.2023 г.

Присъстваха 28 човека – Кмет и заместник-кметове на Община Разград, кметове на кметства, общински съветници, служители на Общинска администрация, граждани и журналисти.

Обсъждането протече по следния ред:

1. Представяне на Отчета за изпълнението на бюджета на Община Разград и сметките за средства от Европейския съюз към 31.12.2023 г.

2. Обсъждане на Отчета – въпроси и становища.

Г-жа Галина Георгиева, Председател на Общински съвет Разград, откри общественото обсъждане и даде думата на г-н Добрин Добрев, Кмет на Община Разград, за презентиране на отчета за изпълнението на бюджета на Община Разград и сметките за средства от Европейския съюз към 31.12.2023 г.

Г-н Добрев запозна присъстващите с изпълнението на бюджета на Община Разград и сметките за средства от Европейския съюз за 2023 г. Чрез диаграми бяха онагледени приходната и разходната част, в т.ч. за делегираните от държавата дейности, за дофинансиране на делегираните от държавата дейности и за местни дейности, както и изпълнението на инвестиционната програма на общината. Присъстващите бяха запознати и с отчета за изпълнението на проекти на Община Разград по оперативни програми на Европейския съюз през 2023 г.

Г-жа Георгиева предостави думата на присъстващите за въпроси, изказване на мнения и становища.

Г-н Белчо Белчев, Кмет на с.Благоево:

* Поиска уточняване на обектите във функция 6 „Жилищно строителство, БКС и опазване на околната среда“, за които в отчета за капиталови разходи са отразени 5 700 х.лв. за основни ремонти на инфраструктурни обекти и за изграждане на инфраструктурни обекти;
* Констатира, че от отчетените 17 000 х.лв. за капиталови разходи 10 000 х.лв. са за компостираща инсталация и за трета клетка на депо за ТБО. От останалите 7 000 лв. едва 215,х.лв. или 3% са за селата;
* Постави въпроса за недоброто състояние на голяма част от уличната мрежа в някои от селата, като даде пример за с.Благоево. В същото време има села с почти изцяло ремонтирани улици. В тази връзка предложи да се планират повече средства за текущи ремонти на улиците по села, които до се разпределят според нуждите на всяко населено място.

Г-н Юзджан Рамаданов, Кмет на с.Киченица сподели, че в селото има само една неасфалтирана улица, която е новосъздадена и за 2025 г. би преотстъпил средствата за нея за подобряване на инфраструктурата в други населени места.

Г-н Добрин Добрев и г-жа Полина Иванова отговориха на поставените въпроси.

Поради липса на други желаещи за изказвания и въпроси, и с изчерпване на дневния ред, общественото обсъждане на отчета за изпълнението на бюджета на Община Разград и сметките за средства от Европейския съюз към 31.12.2023 г. беше закрито в 18:15 часа.

**28.07.2024 г. Протоколчик:**

**/Т. Георгиева - Бонева/**